**ZAPISNIK**

s **13. sjednice** Gradskog vijeća Grada Makarske,

održane **29. siječnja 2019.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marija Lelas
2. Marko Raos
3. Marko Ožić-Bebek
4. Miro Mucić
5. Mario Vranješ
6. Daniela Primorac
7. Neven Vranješ
8. Tonći Bilić
9. Sretan Glavičić
10. Gordana Muhtić
11. Jagoda Martić
12. Milan Grbavac
13. Josip Paunović
14. Hloverka Novak Srzić
15. Ivan Perić

**Odsutni vijećnici:**

1. Ivan Šimić
2. Siniša Srzić

 **Ostali nazočni:**

 1. Jure Brkan, gradonačelnik Grada Makarske

 2. Dražen Nemčić, zamjenik gradonačelnika Grada Makarske

 3. Joze Vranješ, zamjenik gradonačelnika Grada Makarske

 4. Lara Rakušić Ivanković, tajnica Gradskog vijeća Grada Makarske

 5. Angela Kuran, v.d. pročelnice Upravnog odjela za financije i proračun

 6. Matko Lovreta, pročelnik Upravnog odjela za komunalne djelatnosti

 7. Marina Andačić, savjetnica u Upravnom odjelu za društvene djelatnosti

 8. Mirna Kostanić Antunović, unutarnja revizorica

 9. Tonći Batinić, viši stručni suradnik u Uredu gradonačelnika

 10. Marica Gržić, ravnateljica OŠ Stjepana Ivičevića Makarska

 11. Renata Gudelj, ravnateljica OŠ oca Petra Perice Makarska

 12. Željko Vlaho, ravnatelj Glazbene škole Makarska

 13. Dražen Glavina, županijski vatrogasni zapovjednik Splitsko-dalmatinske županije

 14. Darko Svaguša, županijski vijećnik Splitsko-dalmatinske županije

 15. Igor Batošić, županijski vijećnik Splitsko-dalmatinske županije

 16. Ante Škrabić, predsjednik Odbora za nazive ulica i trgova gradskog vijeća Grada

 Makarske

**Predstavnici medija:** RMR, *Makarsko primorje* – Jasna Morović, *Makarska kronika* – Dijana Turić, CROPIX – Ivo Ravlić, TV *Jadran* – Studio Pašalić, *Radio Split* Vedran Ribarević.

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Marko Raos** postavlja pitanja:

1. Prvo pitanje se odnosi, suočeni smo sa problemom kućnih ljubimaca po našem gradu, a to se vidi po ribi i po ostalim kvartovima našeg grada. Zato sam mišljenja i mislim da bi bilo dobro da ovo Gradsko vijeće koje je inovator, prvi put u našem gradu predvidi izgradnju parka za pse, a isto tako i groblje za kućne ljubimce. Očito da naša plaža, naši parkovi i zelene površine svi su ugroženi sa većom količinom izmeta, kad šetate preko rive gledate gdje ćete postavit nogu itd. Prema tome obzirom da je Prostorni plan sada pred samim završetkom mislim da je upravo vrijeme to da zaokružimo jedne cjeline i da predvidimo kako park, tako i groblje za kućne ljubimce.
2. Drugo pitanje je vezano za Zakon o komunalnom gospodarstvu. Isto tako građani grada Makarske među kojima sam i ja, koji je dosta ugrožen, a to je održavanja građevina javne odvodnje oborinskih voda. Obzirom da je Grad nosioc održavanja kao i izgradnje oborinskih voda mislim da je došlo vrijeme da ovaj Grad pokrene jednu inicijativu, da sklopi ugovor sa specijaliziranom radnom organizacijom koja će održavat ne samo šahte, jer to znamo da imate pri Gradu ekipu koja održava šahte, međutim kolektori koji su začepljeni godinama ti kolektori ne funkcioniraju. Usta svih potoka, odnosno bujičnih tokova, su začepljena i normalno da nastaju veliki problemi. Uzmite od gornjeg dijela, sjevernog dijela grada, Zelenka, Batinići, Ulica dr. Mate Ujevića, zatim kompletna plaža, zadnjih mjesec dana sve je plivalo. Sve kuće su pod vodom, vatrogasci neprestano rade, iznajmljuju se privatne pumpe koje se koriste za iscrpljivanje vode. Zato mislim da Grad se mora ovdje pokrenit. Isto tako suradnja sa Vodovodom vezano za spajanje oborinske vode na fekalnu kanalizaciju jer to je osnovni problem danas u gradu. Svaka kiša izaziva velike probleme. Zato predlažem da se nađe i sklopi ugovor za održavanje, a isto tako i izgradnja oborinske kanalizacije u gradu Makarska.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Imate pravo grad Makarska ja ne znam je li iznimka, ali što se tiče nekupljenja za kućnim ljubimcima koji šetaju javnim površinama je praktički stanje je alarmantno i mislim da je prvenstveno tu pitanje osobne kulture i odgoja vlasnika kućnih ljubimaca. Ja pretpostavljam da veliki broj vlasnika kućnih ljubimaca te životinje vole, uostalom zato ih imaju, međutim ta razina odgovornosti kod nekih je očito ne postoji. Mogu samo reći vezano za vašu inicijativu da se slažem da je gradu Makarskoj potrebni su parkovi za pse, tj. za kućne ljubimce, odnosno neka vrsta igrališta gdje bi mogli vlasnici pasa dovoditi ih istrčavati nesmetano gdje bi je li imali praktički slobodu bez uzice. To je trenutno kroz Osejavu što neki vlasnici koriste, neki ne, vidimo po tome što puštaju slobodno kućne ljubimce po gradu. Evo bilo je slučajeva da komunalni redari u 4 ujutro sreću pse koje vlasnici puštaju vani da bi se malo rastrčavali što je, ne znam kako bih rekao, jednostavno neodgovorno. Na Istoku u rupi trenutnoj imamo plan uredit postojeće zemljište za parkiralište otvoreno, te uz to zajedno sa zamjenikom Vranješom imamo ideju napravit, već se radi idejno rješenje, da se uredi na nekih 500 m2 jedno igralište za pse. Jedna zelena površina koja bi praktički bila za cijelo područje Istoka. Nastojat ćemo na drugim područjima grada isto tako naći mjesta da se može uredit neka prikladna površina, nekih 50, 100 m2 nije problem naći, međutim nije stvar samo otvorit ga, napravit, nego da to bude prikladno. Kako imam informacije iz udruge koja se bavi zaštitom životinja nekih 500 m2 je neki minimum. Tako da ćemo krenit u tome smjeru, koliko centar grada tako i naš zapadni dio grada zelenku i plažu. Groblje za kućne ljubimce, pa evo možemo vidit, raspisat neki natječaj, za interes, zapravo koliki interes imaju naši sugrađani uopće da bi kupili, koristili tu grobnicu za pse, ali mislim da nije u globalu loša ideja.

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Problem oborinske odvodnje u Makarskoj kao što ste i u svom izlaganju rekli možemo podijelit na dva dijela. Dakle to je izgradnja i to je održavanje, što se tiče izgradnje sustava oborinske odvodnje ja ću spomenuti podatke koji su u realizaciji i u kojoj su fazi. Dakle podmorski ispust Biokovka koji je dobio sve potrebne suglasnosti svih javnopravnih tijela i na ovome Gradskom vijeću za taj ispust koji je vrlo važan za zapadni dio grada donijeli smo odluku o posebnoj uporabi pomorskog dobra, to je trenutno u fazi ishodovanja građevinske dozvole i nadam se da će i ona biti ishodovana u sljedećih mjesec dana. Nadalje oborinska odvodnja u Zadarskoj ulici je u fazi izgradnje, znači isprojektirana je i proveden je javni natječaj za izgradnju i trenutno u fazi izgradnje. Oborinska odvodnja u Vukovarskoj ulici na ulazu u zapadni dio grada što predstavlja veliki problem kod svih većih količina oborina je u fazi ishodovanja građevinske dozvole, ono jedino što nam fali je potvrda Hrvatskih cesta. Ja sam osobno u Hrvatskim cestama bio prošli tjedan i zasnivanje prava služnosti na toj državnoj cesti kako bi i tu ishodovali građevinsku dozvolu, dakle evo ja se nadam isto u sljedećih dva mjeseca da ćemo za taj isto važan kolektor za zapadni dio grada dobiti građevinsku dozvolu. Meni je jasno da tih problema sa oborinskom odvodnjom ima jako puno ali isto tako, evo obojica smo tehničke struke, vrlo dobro znamo koliko jedan kvalitetan projekt zahtijeva vremena za projektiranje, ishodovanje svih dozvola i na kraju za samu izgradnju. A s obzirom da smo jedinica lokalne samouprave to od nas zahtjeva i planiranje u proračunu i provođenje postupaka javne nabave koji naravno sve ove projekte prolongiraju za određeno vrijeme. Što se tiče regulacije bujičnih tokova, odnosno bujica na području grada Makarske to je u nadležnosti Hrvatskih voda i moj stav je koji sam do sada jasno izjašnjavao javno da Hrvatske vode ubiru ogromnu naknadu na području grada Makarske i imaju je vratiti na područje ovoga grada, a to je na godišnjoj razini preko 3.000.000,00 kuna. U suradnji s Hrvatskim vodama pogurali smo, odnosno pomogli smo im i napravili smo sve kako bi pokrenuli određene projekte. Pa je tako pokrenut projekt regulacije bujice Dočić, regulacije bujice Torine kod zgrada POS-a, ishodovali su građevinsku dozvolu, pomogli smo im u pripremi te projektne dokumentacije i trenutno su započeli radove kod zgrada POS-a. Dakle regulacija ta dva potoka vrlo važno za zapadni dio grada i za stanare u tom dijelu gdje su zgrade POS-a, odnosno građane jer jednostavno imali smo velike zahtjeve građana iz tog dijela grada pa smo krenili sa ta dva projekta. Nadalje ono što Hrvatske vode, odnosno što mi radimo u suradnji s Hrvatskim vodama i dobili smo od njih ovlaštenje i preuzeli obavezu da ishodujemo građevinsku dozvolu, izradimo projektnu dokumentaciju za potok Proslap u Kotišini i za ispust kod Vile Nemčić. Ono što smo gradonačelnik i ja tražili od Hrvatskih voda je to da taj ispust bude podmorski i mada oni nemaju pravilo da rade podmorske ispuste, od nas su tražili da se samo rekonstruira glava ispusta, a s obzirom da se to radi na gradskoj plaži to nismo prihvatili. Napravili smo projektni zadatak i trenutno čekamo tu konačnu potvrdu od Hrvatskih voda da to od nas prihvate. Ali ja osobno tvrdim da takvom tehničkom rješenju nema alternative i to može jedino tako biti podmorski ispust od nekih 50-ak metara u more na dubinu -6, međutim evo od njih čekamo potvrdu projektnog zadatka da krenemo u izradu toga projekta. Dalje evo osvrnuo sam se ovdje na izgradnju, a sad ću se osvrnut na ovaj problem održavanja. U pravu ste da u gradu Makarskoj nema sustavnog održavanja oborinske odvodnje i to je veliki problem i o tome smo i pričali. Trenutno smo u fazi dobivanja ponuda da snimimo cijelu oborinsku odvodnju u našemu gradu, da evidentiramo približno svu kolektorsku mrežu kojom raspolažemo u gradu Makarskoj jer nemamo nekakav jedinstveni katastar vodova, ne samo oborinske, ali to u gradu ne postoji. Što znači da ćemo na neki način morat snimit postojeće stanje u gradu i to će bit jedan zaista velik projekt jer ovaj grad je velik a nikakvih ulaznih parametara, imamo nekakvih, ali to je sve zanemarivo, odnosno malo, da snimimo cijelu kolektorsku mrežu u našemu gradu, sve slivnike, svu odvodnju, sve ono što je dio ovoga sustava odvodnje i da na temelju tog snimka raspišemo javni natječaj za održavanje oborinske odvodnje u gradu. Isto kao što raspisujemo javni natječaj za održavanje javne rasvjete tako da raspišemo i javni natječaj za održavanje oborinske odvodnje. Mislim da je to jedino rješenje, da bi tu svi dobili da imamo onog koncesionara koji će održavati oborinsku odvodnju, da ima kontakt telefon isto kao i kod javne rasvjete da se tu građani mogu javiti. Da smo mi u svakom trenutku sigurni da je naša oborinska odvodnja aktivna u punom kapacitetu i da je u funkciji 100 %. Evo to što ste skrenuli pozornost na to smatram iznimno bitnim i iznimno važnim. Krenit ćemo u taj projekt snimanja oborinske odvodnje evo samo da dobijemo nekakav osjećaj realne veličine koliko bi to ajmo to tako reći. Koštalo, da smislimo projektni zadatak i da raspišemo najvjerojatnije će ići javna nabava za snimanje cilog sustava, a onda iza toga da smislimo jedan kvalitetan natječaj i za održavanje sustava oborinske odvodnje. To je jednostavno proces koji traje, ali svi ovi projekti koji su pobrojani mislim da su jedan dokaz da se na tome zaista radi.

**Vijećnica Gordana Muhtić** postavlja pitanja:

1. Ogroman problem koji je uočen u posljednjih nekoliko mjeseca rada ove Gradske uprave je činjenica da gradonačelniče vi i vaši zamjenici vaš posao za koji ste izabrani na izborima obavljate poprilično u tajnosti, netransparentno, a usudim se kazati čak i na određeni način nepristojnim ignoriranjem građana. Na internetu i u društvenim mrežama blokirate građane koji vam se obrate sa bilo kakvim pitanjem i kritikom makar ta kritika bila i konstruktivna. Također ne odgovara se na upite koje vam građani upute putem predviđenog obrasca na stranicama Grada. Dakle postoji posebna rubrika gdje ima: Pitajte Gradsku upravu. Dobili smo informacije da se na te mailove ne dobivaju odgovori. Medijima ste zatvorili vrata, to već duže vremena traje pa jedino još glasnik naš *Makarsko primorje* objavljuje vijesti, no i te vijesti su pažljivo birane. Pitanje je zašto se bojite mišljenja, pitanja i traženja naših građana i zašto vas je strah čuti što misle o vašem radu?
2. Na to nadovezujem i konkretnu situaciju gospodina Marka Jakira koji tvrdi da mu se ne želite javiti na telefon. Ja prenosim njegove riječi. Naime stav našega Kluba je odavno poznat da što se tiče gradnje na Osejavi i na Sv. Petru ne bi trebali postojati nikakvi objekti, dakle mi smo to više puta javno artikulirali. Međutim činjenica je da se sada pojavila jedna druga situacija, to je da gospodin Jakir tvrdi da on ima urednu dokumentaciju, sklopljen ugovor o koncesiji sa Ministarstvom poljoprivrede i da nikad nije dobio nikakvo rješenje o uklanjanju objekta, odnosno vraćanju u gabarite. Te tvrdi da je suprotna situacija, dakle ono što ste iznosili na Vijeću da je neistina. Moje pitanje da li je takvo rješenje izdano? Možemo li ga eventualno vidjeti? Da li je ta situacija, netko nažalost ovdje ne govori istinu, a mislim da je vrlo bitno za javnost obzirom na objekt o kojem se radi u javnom interesu vrlo važno saznati točno stanje.
3. Vezano je zapravo uz rad dječjeg vrtića, a isto je dijelom vezano na ovo neodgovaranje na upite. Po mojim informacijama ste već dobili ovo pitanje dakle bez prisustva javnosti, međutim osobe koje su zainteresirane za odgovor nisu ga dobile pa su uputile na nas da mi to pokušamo ovako javno. Naime obećano je da će prilikom upisa u vrtić poštivati se sva pravila, da neće biti nikakvog preskakanja i jedan period je navodno tako i bilo. Međutim čim se fokus javnosti makao sa te ustanove i upisa djece i kada se pojavilo slobodno mjesto u vrtiću nije se poštivalo pravilo već je po mojim saznanjima, a kažem nemam razloga sumnjati u riječi građana koji su nas o tome izvijestili, je primljeno dijete čiji roditelji nemaju prebivalište na području grada Makarske iako je po pravilima zapravo prednost imaju djeca s prebivalištem. Molila bih da to eventualno ako ne znate sada odgovor prvo da mi kažete vaš stav generalno o tome što smatrate da je ispravno postupanje, a drugo da onda ispitate situaciju i da nam žurno u pisanom obliku odgovorite da li je u vrtiću upisana djeca koja nisu, roditelji nemaju prebivalište u gradu Makarskoj, a koji možda imaju nekakve i rodbinske veze sa nekima pa je onda možda riječ i o sukobu interesa?

**Gradonačelnik Grada Makarske Jure Brkan** odgovara na postavljena pitanja:

1. Krenut ću redom, u jednom momentu će me dogradonačelnik Vranješ samo malo nadopunit, a to se odnosi na prvo pitanje. Ogroman problem, netransparentno blokiramo, ne odgovaramo na upite, medijima zatvorili vrata. Evo vako ja ne vidim nikakav ogroman problem, mediji su tu kolega Ribarević, Ravlić, Turić gospođa, gospodin Pašalić, pa evo nek oni kažu jesam ja medijima ikad zatvorio vrata. Je li ijednom bilo da su oni poslali neko pitanje da nisam došao, da nisam odgovorio ili nešto tako? Nisu. A isto tako mogu reći svako pitanje koje je uredno postavljeno i koje je došlo, stiglo u skladu sa Zakonom o pristupu informacijama ili bar kulturno postavljeno bilo je odgovoreno u svakom najkraćem roku. E sad što netko dobije napismeno odgovor pa mu nije dosta ili nije se nada takvom odgovoru pa krene bukvalno sa maltretiranjem stotine poziva na dan ja držim da to bi se tribale pozabavit neke druge službe jer to ima svoju kvalifikaciju prekršaja, maltretiranje. Nitko nikada nije ostao bez odgovora. Spominjete da ne dajemo odgovore na mailove. Ja stvarno ne znam da smo dobili ijedan mail, a da je osta neodgovoren. Provjerite ja stvarno ne znam. Provjerit ću i ja još jednom.
2. Što se tiče gospodina Jakira kao što ste isto pitali on nažalost ne može uvijek doći, ali je zato bila njegova mama prošli tjedan i tata i asistent i uvik je dobio jedan te isti odgovor. Kao što ste rekli nama je rečeno, on je rekao da ima ugovor sa Hrvatskim šumama. Mi smo dali, da otišlo je rješenje o uklanjanju. Usklađenje toga dijela. Mi imamo dio koji je legalan, a on tvrdi da ima ugovor sa Hrvatskim šumama za drugi dio pa daj dostavi. I svaki put opetovano iznova se to, na jedno pitanje jedan odgovor. Ali kažem vam na maltretiranje telefonskim pozivima to ne dopuštam nikome. Uostalom nisam ja tako propisao, nego je zakon to nekako zabranio. Kažem vam ja tu bilo di, kako, u bilo kojem normalnome ljudskom kontaktu, u bilo kakvom normalnoj poslovnoj komunikaciji u bilo kakvoj, ma i pomoć šta god triba ali na maltretiranje neko pa bože moj imaju ustanove za takve stvari. Ja stvarno ne vidim u čemu je tu nekakva fama, pa evo uzmite stavite sebe bi li vi? Pa normalno da ne bi. Sve normalno, sve u okvirima normalnog, normalne ljudske komunikacije, poslovne, kako god želite, uvik odgovaramo, uvik dajemo čiste i jasne informacije. Ako ih ne znamo damo odgovor evo ne znamo, daj da provjerim, da vidim di sam. Ali nikad nikakve, kažem vam u normalnoj komunikaciji, nikad nikakve zadrške prema nikome nemam. Ja mislim da i vi ste nas upoznali kao takve. Imali ste još jedno pitanjce za blokiranje na društvenim mrežama, e tu bi vam se moj dogradonačelnik malo samo objasnio. Pretpostavljam da je njemu postavljeno jer ja blokira nikoga nisam na društvenoj mreži.

**Zamjenik gradonačelnika Grada Makarske Joze Vranješ** odgovara na postavljena pitanja:

1. Ovo je jedno interesantno pitanje, a ovako ću na njega odgovorit kratko i jasno. Dakle Grad Makarska ima svoje službene stranice na društvenoj mreži Facebook. Niti jedan građanin grada Makarske nije do sada blokiran, niti će biti blokiran na stranicama Grada Makarske na društvenoj mreži Facebook. A pojedini građani koji sebi dopuštaju da na mom privatnom profilu mene vrijeđaju na osobnoj razini, na nacionalnoj, na nekakvoj stranačkoj di pokušavaju izjednačit stranku koje sam ja pripadnik sa kriminalom, lopovlukom, oni koji misle mene nazivat lopovom, oni koji misle mene nazivat lopovom, oni koji misle zadirat u moj privatni život, moj privatni život, moj osobni izbor je da ja njih blokiram. Ja ću ih blokirati i dalje. Ali napominjem to je moj privatni Facebook profil. To nije profil Grada Makarske i to je moj privatni i osobni izbor i neću dopustit komunikaciju prema bilo kome pa tako i prema sebi samome ispod određenih razina komuniciranja. Možemo uvijek konstruktivno raspravljat, možemo uvijek suprotstavljat mišljenja, ali ne možemo ići ispod normalnih razina komuniciranja jer ja nisam taj koji se na te razine može spustit pa kao takav ne mogu komunicirat s tim ljudima.
2. Što se tiče gospodina Marka Jakira i neodgovaranja na pozive ja ću vam spomenuti samo jednu situaciju kada sam išao na službeni put u Zagreb taj gospodin me zovnio od Makarske do Zagreba 30 puta. Pa evo vi sami zaključite je li to normalno. A s druge strane sve ono što gospodin Jakir zatraži od Grada, a šta je sukladno zakonu to će i dobiti. I zato se ne treba uopće sekirat.

**Gradonačelnik Grada Makarske Jure Brkan** odgovara na postavljeno pitanje:

1. Vezano za primanje djece u dječji vrtić. Evo gospođo Muhtić, da i vama a i široj javnosti objasnimo, gradonačelnik ne prima djecu u dječji vrtić. I stotine puta koliko sam ponovio nit znam koja se dica primaju, nit se u mene daju prijave, nit ja imam veze s primanjem u dječji vrtić. Pitanje ste postavili na krivu adresu. A s druge strane nikad čuo, ponavljam, ni tko je primljen, a pogotovo da je primljeno dijete koje nije s prebivalištem u Makarskoj ili takve neke stvari, veze s tim nemam. Dječji vrtić je javna ustanova, ima svog ravnatelja, ima svoje Upravno vijeće, ima sve. Svakako držim da nije u redu ako već postoji lista bodova i lista prioriteta i sve, da se ona recimo u procesu primanja mijenja. Normalno da nije to u redu ako me pitate osobno mišljenje. Ali veze, ponovno za širu javnost, gradonačelnik ja mislim da nije ni prošli radio to ni pretprošli, ne prima dicu u dječji vrtić.

**Vijećnica Gordana Muhtić** komentira odgovore:

1. Prije svega osuđujem osobno i moj Klub bilo kakav govor mržnje pa usmjeren i prema vama na bilo kojoj osnovi. Mislim da je možda dijelom problem nastao zato što dio građana možda je s obzirom na sadržaj vašeg privatnog profila, možda je shvatio da je možda on ipak javni i usmjeren na djelovanje prema vašoj ulozi zamjenika gradonačelnika, a ne privatnog pa da je možda tu nastao problem. Eto ja se zaista nadam. Molim da se provjeri zaista imam pouzdanu informaciju da na rubrici, znači ono pitajmo Gradsku upravu sa web stranice građani nisu dobili odgovore. Sva moja pitanja su danas usmjerena prvenstveno jer sam dobila takve informacije od građana, dakle nisu iz moje glave i u tom dijelu bih molila da se ipak provjeri pa da ako je neko ostalo neodgovoreno. Ja mogu u svoje osobno ime reći da ja kada postavim pitanje kao vijećnica ili naš Klub da dobivaju odgovor, dakle u tom dijelu mislim da službe dobro funkcioniraju bar što se našega Kluba teče.
2. Što se tiče gospodina Jakira, žao mi je što ovako javno raspravljamo. Ja sam postavila pitanje samo zbog činjenice, ne sad u ovome slučaju toliko da li vi odgovarate njemu na pitanje ili ne, nego na onu činjenicu da on tvrdi nešto sasvim drugačije od onoga šta vi tvrdite pa sad eto u tom dijelu mi je nejasno. A činjenica je da objekt tu stoji pa ako eventualno zaista vi imate saznanje možda možete vi kao gradonačelnik ako vam je potrebno dobiti te informacije od Ministarstva poljoprivrede ili eventualno Hrvatskih šuma. Možete zatražiti generalno ugovore koji postoje na području grada Makarske koje Hrvatske šume imaju, a koje mogu vama, vi kao Gradska uprava imate javni interes da znate sve što se događa na području grada Makarske. mislim da i po Zakonu o pristupu informacijama bi mogli dobiti ako ne na drugi način. Pa ako eventualno takvog ugovora nema, ako gospodin Jakir govori neistinu da se poduzmu mjere. Dakle ja u ovom slučaju nisam arbitar, nisam sudac, nisam bila prema vama u osuđujućem tonu nego sam zaista pitala što se događa.
3. A ovo treće što ste rekli tako je vi gradonačelniče ne primate djecu u vrtić, nije to činio ni bivši, nadam se ni ovi prije, međutim činjenica da je grad Makarska osnivač ustanove i da ako postoje određena saznanja, ponavljam građani tvrde da se dogodilo netransparentno primanje nakon završetka postupka, dakle kad se odmakao fokus javnosti kad se tijekom godine pojavilo jedno slobodno mjesto da je došlo do takve nepravilnosti, pa vas ja molim kao osnivača da sa ravnateljicom da eventualno provjerite da li je takva situacija te da ako se zaista dogodilo možda je omaška, možda je namjerno, možda je slučajno, možda se nije ni dogodilo, možda je građanin iznio neistinu. U tom slučaju bilo bi mi drago da i tu nejasnoću razriješimo. Ponavljam ovo pitanje je postavljeno zato što se nije dobio odgovor na pitanje poslano privatnim, odnosno nejavnim putem. Zato je sad postavljeno.

**Predsjednik Gradskog vijeća Grada Makarske Marko Ožić-Bebek** odgovara na komentar:

1. Onda bi mogli kad baratamo imenima, onda svima imena navedite tko je pita. Ako ste već gospodina Jakira imenovali, mogli ste i tu osobu iz.

**Vijećnica Gordana Muhtić** odgovara:

1. Gospodin Jakir je dopustio mi da upotrijebim njegovo ime i zamolio me da ovako se obratim, a drugi sugrađani nisu to željeli, a imaju pravo ostati anonimni.

**Vijećnica Jagoda Martić** postavlja pitanja:

1. Našeg dojučerašnjeg vijećnika Ivana Kotarca ste prije petnaestak dan imenovali na mjesto direktora Stambenog poduzeća. U svom prvom, pa ajmo to tako reći, poprilično neobičnom intervju kao direktor Stambenog poduzeća pohvalio se da mu je prvi potez bio smanjenje svoje plaće. Pri tome nije rekao za koliko je smanjio svoju plaću, a mislimo da javnost ima pravo znati koliko će biti plaćen direktor koji će modernizirati informatiku i naći investitore za parlafone što je sam naveo kao prioritete svog djelovanja, jer tu se ipak radi o javnom poduzeću. Zbog toga vas pitam za koliko je smanjio svoju plaću? Koliko ona sada iznosi? I tražimo na uvid njegov ugovor.
2. Molimo da nam detaljno objasnite što se točno planira izgraditi u Dječjem vrtiću Ciciban? Do sada se spominjao aneks vrtića, no niste naveli kolika je površina tog aneksa, što će se njime dobiti, u kojoj je fazi cijeli projekt, te je li zatvorena financijska konstrukcija i određeni rokovi završetka radova?
3. U protekloj godini ste povisili cijene parkinga, proširili ste zone naplate, no niste osigurali niti jedno novo parkirno mjesto za građane ovog grada. Već smo vas ranije upozoravali da to nije ispravan način rješavanja prometne problematike. Stoga vas pitam da li Gradska uprava planira izgradnju javne garaže ili nova parkirna mjesta u ovoj godini? Planirate li i dalje širiti područja naplate i razmišljate li o korekciji cijena parkinga?

**Gradonačelnik Grada Makarske Jure Brkan** odgovara na postavljeno pitanje:

1. Vezano za imenovanje Ivana Kotarca za direktora Stambenog poduzeća. Da vidili smo veliku buru, vidili smo sve što se dogodilo kroz medije natpisima nazovi novinara. I sad iskreno osta sam šokiran. Očekiva san aj pustit će momka bar 10 dana da nešto odradi, da sidne, nisu pustili. Nema veze idemo po redu. Ivan Kotarac je imenovan kao i svi prethodni direktori Stambenog društva u skladu, na temelju članka 32. Izjave o osnivanju društva s ograničenom odgovornošću Stambeno gospodarstvo Makarska i također odredbom članka 33. i svim odredbama Zakona o trgovačkim društvima, sasvim legalno, sasvim transparentno. Imenovan je također što se tiče uvjeta za zaposlenje, u Pravilniku Stambenog gospodarstva pišu posebni uvjeti koje mora ispunjavat direktor. To je VII. stupanj ili VI. stupanj stručne spreme, tehničkog, ekonomskog ili pravnog smjera, pod dva radno iskustvo na poslovima stručne spreme od 2 godine za VSS ili 3 godine za VŠS i treće organizacijske sposobnosti i četvrto ispunjavanje uvjeta u smislu odredbi članka 239. Zakona o trgovačkim društvima. Gospodin Kotarac je ispunio sve uvjete za legalno zaposlenje, tj. za donošenje odluke o imenovanju direktora društva Stambeno gospodarstvo Makarska. Sa bivšim direktorom sklopili smo sporazumni raskid o prestanku radnog odnosa i u tome sporazumnom raskidu ja nemam što reći nego pregovaranjem i dobrom voljom obiju strana uspjeli smo izbjeći one puste penale koje je bivši direktor imao u svome ugovoru, od 12 bruto plaća i svega ostalog. Hvala Bogu, to smo izbjegli i poduzeće Stambeno gospodarstvo je uštedjelo na tome. Sklopili smo ugovor o radu sa gospodinom Kotarcom, Ugovor o radu uprave-direktora društva na mandat od 4 godine sa plaćom 12 % manjom od plaće bivšeg direktora. Vaš vijećnik Tonći Bilić je sklopio ugovor sa bivšim direktorom, on zna kolika je plaća iz toga ugovora pa sad vi izračunajte minus 12 % i to će vam biti jasno. Ugovor ste uostalom ja mislim dobili u ovome sazivu Gradskog vijeća kad je bilo isto također pitanje o ugovorima direktora trgovačkih društava u vlasništvu Grada bili su dostavljeni svim vijećnicima. Tako da ćemo mi ovaj put dostaviti ugovor sa novim direktorom svim vijećnicima i ja vam mogu reći da je meni izuzetno drago da sada direktor trgovačkog društva Stambeno ima manju plaću od gradonačelnika što dosad nije imao. I u skladu s tim novi direktor kreće u sistematizaciju radnih mjesta u Stambenom gospodarstvu na način da će izjednačiti osnovice i bodove sa plaćama gradskih službenika i da će konačno tamo se doć neko normalno radno mjesto, da će konačno se ostvarit nešto pozitivno u tome društvu trgovačkom. A evo samo što je zatekao u prvih 10, prvih 6 dana, znači dok ga novinari nisu počeli rastezat, nazovi novinari. Kaže pri preuzimanju dužnosti zatekao sam stanje da na zgradama nisu financijski zaključene protekle 4 godine, nemaju zaključena financijska stanja, ne zna se koliko jedna zgrada ima sredstava. Prošle godine je bilo zaposleno 8 sad ih je zaposleno sa njim skupa 6 jer kad je stupio na dužnost nije produžio radni odnos jednome djelatniku. Računalna oprema zastarjela, nema računala, na dva funkcionalna računala nije bilo miša. Plaće u firmi već san rekao daleko su veće od ostalih gradskih firmi, znači ići će u sistematizaciju. Zadnja ovrha koju je Stambeno poslalo je bilo 2013. godine za prisilnu naplatu dospjelih potraživanja po pitanju stambene pričuve. Pripremljeno 169 ovrha stoji na jednoj hrpi koje nisu ispunjavale ni osnovne elemente za ovrhu znači niti OIB-a, niti točne adrese, niti išta i to stoji na hrpi. Ponovno se vraćam, posao direktora Stambenog je da se brine o sredstvima ljudi koji uplaćuju pričuvu, da su transparentna, da svaka zgrada zna u svakom momentu, svaki obveznik korisnik koji plaća pričuvu koliko novca njegova zgrada ima i kako se s tim novcem barata. Zadaća je njega da uradi to društvo funkcionalnim, da njegovi djelatnici dolaze na posao na vrijeme i da budu servis onim ljudima koji plaćaju pričuvu. To do sada nije bilo tako, a to će se promijeniti bez obzira što nazovi novinari pišu nešto što je njih volja. I ja sam u to uvjeren. Ako za godinu dana ne bude rezultat, slobodno vi udrite i po meni i po Ivanu Kotarcu neću ga ni ja štedit, ali sada krimen čovjeku jedini što je član HDZ-a i onda nazovi novinari se nadovežu na tu temu, e to ja mislim da nije ispravno, uostalom bio je vaš kolega do jučer, ja mislim da ste ga i vi upoznali iz jedne druge perspektive. To je što se tiče prvog pitanja i Ive Kotarca. Plaću sam ja mislim rekao točno možete izračunati kolika je, a normalno kao i svaki vijećnici imate pravo dobiti i dobit ćete prije iduće sjednice svi njegov ugovor.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Već je gradonačelnik bio rekao, to smo i definirali kroz proračun, jedno od boljih rješenja uostalom po meni i najisplativije je da se napravi rekonstrukcija, tj. nadogradnja zgrade Cicibana. Naime ima dosta velika okućnica, velika parcela i jednostavno logika kaže da već na postojeći objekt bi bilo najbolje nadogradit određen broj prostorija koji bi zadovoljili potrebe za smještaj djece Makarske i kao dodatni sadržaj dvorana koju trenutno nema niti jedan vrtić. U kojoj je fazi? Pa evo tamo iza Nove godine kad su malo se ljudi vratili sa zasluženih godišnjih odmora, mislim na privatnike i radnike, napravili smo ispitne rupe sa sjeverne strane objekta temeljem kojih će se napravit geomehaničko ispitivanje tla, znači da se točno vidi u kakvom su stanju temelji i točno koja bi pozicija bila najbolja za gradit. Temeljem toga, ima tu kolega vaših vijećnika koji su građevinske struke, bi se napravio neki troškovnik pa bi onda znali o kojem iznosu se radi. Onako kako smo mi zamišljali ne bi se išlo ispod 250 m2 po etaži, to je znači otprilike 500 m2 novoga prostora, samo ćemo vidit sukladno potrebama kad se bude radilo idejno rješenje zapravo to će bit 250 možemo li 300 ili 200 ovisi normalno o konfiguraciji terena i normalno kolika je investicija. Za izradu idejnog rješenja je izabran Investprojekt. Oni su bili koliko ja znam i radili su kompletnu zgradu kad je bilo prije 1979. pa će nastavit tu priču i dalje. Evo znači u fazi smo da se radi geomehaničko ispitivanje, temeljem toga će se radit idejno rješenje i troškovnik i onda ćemo znat točno o kolikoj se investiciji radi. A rokovi evo, pa znat ćemo ovisi koliki bude zahvat. Ja se nadam da ćemo imat kroz 15 do 20 dana da ćemo imat geomehaniku, idejno rješenje kroz jedno mjesec-dva, ovisi normalno o izrađivačima znači arhitektici kako je tu s vremenom, ali dala je prioritet tome tako da evo mogli bi imat kompletnu dokumentaciju možda do ljeta, građevinsku dozvolu preko ljeta za rekonstrukciju i vidit možda nakon jeseni ić u rekonstrukciju. Normalno na način da se ne ometa redovan rad vrtića, bez objekta zatvorit ga naravno ne bi moga vrtić funkcionirat.

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Vezano za parking i za višak prihoda koji se ostvario na temelju povećanja cijena i drugačije organizacije naplate parkirališta na području grada Makarske. Dakle ono što je grad Makarska do sada napravio to je bila modernizacija parkinga na Sinokoši, dakle uvođenje samonaplatne rampe, koja je naše građane koštala cca 500.000,00 kuna. Dalje što se tiče modernizacije idemo sa samonaplatom na Živkinom dvoru koja bi trebala zaživit odnosno evo sve je pripremljeno za javnu nabavu koja bi se trebala pokrenit u sljedećih 15 dana tako da samonaplatu u Živkinom dvoru imamo već negdje u lipnju ove godine, dakle prije turističke sezone. dalje što se tiče modernizacije pokrenuli smo razgovore sa određenim kućama koje se bave evidentiranjem popunjenosti parkinga i davanjem informacije bilo na platformama koje podržavaju pametni telefoni bilo na nekakvim LCD ekranima na karakterističnim točkama u našem gradu. Dok smislimo taj projektni zadatak i ono što je sad nužno i potrebno proć će možda još nekih mjesec, mjesec i po dana i onda ćemo ići i u tu realizaciju. Što se tiče širenja naplate parkiranja u našem gradu mi se vodimo jednom jednostavnom logikom, a to je da u onom trenutku kad se evidentiraju pojedine javne površine u našemu gradu, odnosno kada se Grad Makarska upiše kao vlasnik po Zakonu o nerazvrstanim cestama, kada se steknu ti uvjeti onda možemo razmišljati o naplati takvih parkirališta i mislimo da je to jedno ispravno rješenje, jedan ispravan stav. To smo napravili u Ulici molizanskih Hrvata u Makarskoj, dakle kad smo proveli elaborat i uknjižili tu prometnicu i evidentirali parkirališna mjesta onda smo uveli i sustav naplate. Dalje što se tiče izgradnje parkinga ono što je ova Gradska uprava napravila to je idejno rješenje parkinga na Istoku, otvorenog parkirališta koje je na onoj površini tzv. rupe kako ga mi zovemo. Tu je osmišljeno idejno rješenje parkinga za gotovo 300 osobnih automobila. Jedno izuzetno dobro rješenje, jako blizu centra grada i mislim da u odnosu na uloženo, a evo brzo ćemo dobiti kalkulaciju koliko bi to okvirno koštalo takav jedan projekt, mislim da bi s tim parkingom zaista zadovoljili dosta potrebe naselja Istok. Mi trenutno tu čekamo rješenje jednog sudskog spora koji ide u jako dobrom smjeru i kada se ispune ti uvjeti prvo što ćemo napravit to će bit taj otvoreni parking. Nadalje isto tako pokrenuli smo sudski postupak i za zemljište u zapadnom dijelu grada iznad benzinske stanice na ulazu u grad na čestici 822 k.o. Veliko Brdo od 7000 m2 gdje isto planiramo otvoreno parkiralište za zapadni dio grada. I treće gdje planiramo ulagati, a to je trg ispred crkve Kraljice mira na Zelenci koji će imat podzemnu garažu, a mi već smo otplatili 2/3 tog zemljišta, dakle ostaje nam još 1/3, ja se nadam da ćemo to uspit platit u ugovorenom roku pa čak možda i koji mjesec prije i to je površina od 2700 m2 gdje se može organizirati naplata i prije izgradnje same garaže, a ono što planiramo u našem mandatu napravit je i prva faza toga trga, odnosno garaža. Tako da novac koji će se uprihoditi i koji se dosad uprihodio zbog drugačije organizacije naplate parkiranja u našem gradu će se itekako korisno uložiti upravo u povećanje broja parkirnih mjesta koja kronično nedostaju našem gradu.

**Vijećnica Jagoda Martić** komentira odgovore:

1. Najprije vezano za moje prvo pitanje gospodine gradonačelniče, ono je bilo vrlo jasno, odnosilo se samo na izjavu gospodina Kotarca o smanjenju svoje plaće pri čemu je uskratio točnu informaciju. Vi kažete iako mi nije jasno zbog čega uporno, kako ste ono rekli nazovi novinari, čini mi se tako ste tu formulaciju otprilike upotrijebili, zbog čega nazovi novinari, znači kad vam se piše nešto što vam odgovara onda je to pravi novinar, kad je nešto što baš nije vam po volji onda je to kvazi novinar i da ga je javnost razapela. Mislim ako ste čitali taj njegov razgovor onda je onako kako je iznosio svoja nekakva stajališta i razmišljanja zapravo sam dao povoda da se javnost ajmo to tako reći nažalost zabavlja tim slučajem. Rekli ste da je smanjio plaću za 12 % međutim niste rekli koliki je sad iznos i zbog toga evo tražim i u pisanom obliku da dobijemo taj podatak, znači iznos njegove plaće i njegov ugovor.
2. Što se tiče dječjeg vrtića, drago mi je da se krenulo u taj projekt, isto tako ćemo pratit pa i nadam se i vjerujem kad bude idejno rješenje gotovo da će i ovo Gradsko vijeće odnosno da ćemo mi kao vijećnici moći dobit uvid u njega. Da vidimo točno na koji način će se kapaciteti vrtića povećat. I ono što bih htjela upozorit iako mislim da ste i vi sami svjesni toga s obzirom da se na Glavici planira daljnja izgradnja, znamo kakav je teren da je to dosta loš teren. Pretpostavljam da će tu onda bit problem onda i jače, odnosno teže mehanizacije koja će tu prolaziti, mislim u onom nastavku Glavice pa vjerujem da će se itekako pratit stanje u kojem će tada bit vrtić, odnosno da ne dolazi zbog slijeganja tla do oštećenja i da će se onda to i sanirat.
3. Evo što se tiče parkiranja, odnosno povećanja broja mjesta za parkiranje to je u svakom slučaju dobro jer znamo da je parkiranje zaista, odnosno pronalaženje parking prostora u našem gradu veliki problem. Međutim primijetila sam da i tamo gdje su uvedene automatske naplate sa aparatima da u kućicama i dalje sjede djelatnici, ljudi, pa mi sad nije jasno da li se to ne vjeruje, odnosno, u sustav takve elektroničke naplate ili je neki drugi problem. I nisam čini mi se da nisam čula odgovor da li onda kad se tako poveća broj parkiranja da li se razmišlja o korekciji cijena parkinga pa evo molila bih još samo nadopunu odgovora.

 **Zamjenik gradonačelnika Grada Makarske Joze Vranješ je** nadopunio odgovor:

1. Ovo što ste rekli da u kućicama pored parking automata još imamo djelatnike. To je na traženje voditelja parkinga, odnosno komunalnog Pogona, gospodina Zeca. S obzirom da naši građani nisu navikli na takvu automatsku naplatu on je zamolio da rok od pola godine do godinu dana dok taj sustav zaživi, a taj sustav će zaživiti na Živkinome dvoru, ja mislim da ćemo vrlo brzo na Sinokoši da će taj sustav zaživiti u punom kapacitetu i da nećemo imati djelatnika jer nam je to bio i cilj. A s druge strane pokazalo se jako dobro jer smo na tom parkingu povećali prihode. Dakle to je nešto što je sigurno isplativo u ovome gradu. Pitali ste za korekciju cijena. Svakako da se o tome da razmisliti u onome trenutku kada i povećamo broj parkirnih mjesta, a zašto ne. Mi smo otvoreni da i tu napravimo ono što se kaže jednu malu ekonomsku analizu pa da razmislimo i o smanjenju cijena. Ono što je jako važno to da one parkinge koji su baš u samom centru grada da njih iskoristimo najbolje što možemo i što umijemo, a da u ovim perifernim dijelovima oko centra osiguramo veći broj parking mjesta tako da naši građani prošetaju možda 5 minuta do centra grada, to je korisno i za njih i za nas, za okoliš, za sve.

**Vijećnik Sretan Glavičić** postavlja pitanja:

1. Gdje god se danas okrenemo po gradu, možemo uočiti da se naš grad pretvara u jedno veliko gradilište. Osim objekata koji imaju dozvolu ili bar bi ih trebali imati svjedočimo devastaciji i drugih zona. Prilikom rekonstrukcije zgrada zahvaćaju se javno-prometne površine, stvaraju se zone ilegalnih iskopa te se zemlja koristi za tamponiranje, nastaju odlagališta građevinskoga otpada. Poštovani gradonačelniče, što Grad i gradske službe poduzimaju na registriranju, prijavljivanju i sprječavanju ovakvih pojava, samim tim što građani ne vide vašu aktivnost na suzbijanju tih nepravilnosti?
2. Drugo pitanje se odnosi na dva strateška akta koja u ovih godinu i po dana vaše vlasti nikako da ugledaju svjetlo dana i o kojima stalno slušamo vaše i vaših suradnika u najmanju ruku nelogična objašnjenja. Riječ je o Strategiji razvoja grada Makarske i o Odluci o izgledu stare gradske jezgre. Obzirom da niste objavili javno nigdje zanima nas jeste li konačno odabrali izvođača ili ste i ako jeste, koga ste odabrali i po kojem kriteriju, te koliki je rok izrade? Svima nama, svim građankama i građanima grada Makarske kao i vama gradonačelniče trebalo bi biti u osobnom interesu što brže donošenje Strategije razvoja grada samim tim što se javno-političke odluke trebaju donositi uz sudjelovanje zainteresirane javnosti. Htio bih ovdje napomenuti da je prethodna vlast raspisala natječaj i provela javnu nabavu i potpisala ugovor o izradi Strategije razvoja grada Makarske sa izvođačem Urbanex d.o.o. Split još 3.12.2017. sa rokom od 120 dana. Nažalost, nikakvih povratnih informacija nemamo, ali očito da se od toga ugovora sa tim izvođačem odustalo. Ali što se tiče Odluke o izgledu stare gradske jezgre, tu smo već pričali na ovim Gradskim vijećima o tome, pitam vas jeste li razriješili nedoumice oko vizualnog izgleda i što se čeka. Odluku o izgledu stare jezgre treba donijeti žurno kako bi se do turističke sezone ona mogla početi primjenjivati ako ne i primijeniti u potpunosti.
3. Kako su građani grada Makarske jako zainteresirani, a samim time što su me zamolili da postavim ovo pitanje, molim vas objasnite nam, nama i javnosti, samo potvrdite ili samo demantirajte vijest koja se proširila gradom, da vaš zamjenik gospodin Vranješ uskoro postaje novi direktor Vodovoda Makarska. Dosadašnjem uspješnom direktoru Boriću očito ne želite ukazati povjerenje već na to mjesto po pričanju građana, a i vaših stranačkih hvalisavaca želite, da se izrazim vodoinstalaterskim riječima, instalirati svoga čovjeka. Činjenica da bi jednu od funkcija obavljao volonterski ne znači mnogo kad znamo da zadaće i obaveze jednog zamjenika gradonačelnika su tako važne i odgovorne da je nemoguće istovremeno obavljati dvije funkcije. Pitanje je ako se i to realizira je li takav izbor sukladan zakonskim odredbama i postavlja se pitanje sukoba interesa? Ako je odgovor potvrdan, onda je sada jasno zašto je zadnji put vaš zamjenik žestoko na ovoj sjednici zastupao stav o potrebnoj prodaji zgrade Vodovoda umjesto da se taj objekt iskoristi na mnogo bolji način te da Grad pametno i promišljeno investira u kupnju takvoga objekta. Ako je vaš odgovor negativan, onda zamolite stranačke kolege da se ne bave tračevima.

**Gradonačelnik Grada Makarske Jure Brkan** odgovara na postavljena pitanja:

1. Shvaćam zabrinutost za izgradnju, prekomjernu nazovimo, mislim možete je okarakterizirat kako hoćete. Po meni što je legalno nije problem. Međutim ima slučajeva ilegalne gradnje, ima i mi to sve znači čim dobijemo neko saznanje o ilegalnoj gradnji naši redari izlaze na teren i prijavljuju građevnoj inspekciji. Znate proceduru, znate kako to ide sve. Znači dosad se nije desilo da gdje je bila ilegalna izgradnja u gradu Makarskoj da smo mi znali za nju, a da nismo prijavili to, još, ja, nije bio slučaj od kada sam ja tu. Također ilegalna odlagališta otpada di god ih nađemo, di god smo upozoreni uvik su prijavljeni i provode se mjere. U biti mi uvik čekamo rješenje te građevinske inspekcije. Nije brza, nažalost, ali znate i sami da moramo po njoj postupit. Tako da što Grad radi, a pratimo, znači gradske službe od izdavanja dozvola, normalno da ih izdaju u skladu sa zakonom. Kod prijave bilo kakve nelegalne gradnje ili nelegalnog odlagališta otpada normalno da prijavljujemo i idemo dalje, uostalom i kada ne znamo šta je čije pa ih onda i očistimo, nažalost. Tako da možda se ne vidi, ali gradske službe u tom pogledu rade i stvarno idemo na to da to bude što manje nelegalne izgradnje i nelegalnog deponiranja otpada i svega ostalog. I nekako mi se i čini u odnosu na druge susjedne općine i gradove čak smo mi bar što se tiče nelegalnih odlagališta otpada možda zato što nam prostorna konfiguracija to ne dopušta čak donekle i spašeni kako je u drugim općinama i gradovima. Di god imamo saznanja o nelegalnoj izgradnji bilo da su uočeni od strane naših redara ili bilo koje prijavljeno od strane građana svugdi reagiramo i stvarno nema tu nit se čeka da prođe vrime nešto, kako prijava stigne tako redari izlazu na teren.
2. Građani kažete zainteresirani su za novog direktora Vodovoda, 4. 2. bit će sjednica Nadzornog odbora Vodovoda i tada će se imenovat direktor. Ja ću vam odmah reći dogradonačelnik Joze Vranješ nije u toj priči kako vi kažete, a ja bih stvarno volio čuti tko vam je to reka. Nadzorni odbor će donijeti odluku sukladno zakonu i to će bit sve u redu ja mislim, ne mogu prejudicirat ništa nisam član Nadzornog odbora, ali sam član Skupštine Vodovoda i zbog toga držim da tu neće bit problema. Što se nas tiče nama je jedino interes dobro poslovanje Vodovoda d.o.o. Makarska i sve što je dobro u tome Vodovodu treba nastavit, sve što je loše treba promijenit i popravit. Neke stvari su dobre, neke stvari ne valjaju ništa, bar ja tako kao skupštinar, predstavnik pedest postotnog vlasnika vidim. I koji god bude novi direktor imat će samo jedan zadatak da to vodi u boljem i pozitivnijem smjeru.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Strategija razvoja grada Makarske, Urbanex je odradio svoj dio, napravljena je analiza, strategija je spremna, jedino je falila sukladno zahtjevu, mišljenju, resornog ministarstva strateška procjena utjecaja na okoliš. Kako ona ipak košta poprilično stav je naš bio da pričekamo hoćemo li na Prostorni plan radit stratešku procjenu ili ne. Kad je konačno doneseno rješenje ministarstva, da moramo angažirali smo zeleni servis da napravi stratešku procjenu utjecaja na okoliš. Ukratko rečeno, ulazni podaci su jako slični i oni će to puno brže i jeftinije odradit nego da smo išli radit zasebno. Tako da je evo naručena početkom godine, početkom godine je naručena procjena utjecaja na okoliš, kad ona bude gotova ić će, ove godine. Ne znam vam napamet podatke, dostavit ću vam pisano zato što jednostavno je dokument jedan i drugi opširan, prate se međusobno pa pretpostavljam da je negdi 3 do 4 mjeseca, tako nam je rečeno, za stratešku procjenu, onda kad bude sve kompletirano doć će. Znači paralelno će se radit jedna i druga čisto radi ulaznih podataka koji su ekonomski najprihvatljiviji.

Vezano za Pravilnik o izgledu stare gradske jezgre povjerili smo zadatak arhitekticama koje su radile vizualni identitet za Grad Split. Ne znam ni ja zašto im toliko treba. Kolegica Sonja Duka vodi kompletan projekt, ona zapravo vodi sve projekte na području grada tako da eto vidit ćemo sljedeći tjedan di su stali s tim pa možemo vam i te neke rokove pisano ako tražite isto tako dostaviti di smo, šta smo da znate, da se znate i vi i mi ravnat.

**Vijećnik Sretan Glavičić** komentira odgovore:

1. Ja se zahvaljujem i gradonačelniku i zamjeniku. Drago mi je da se Strategija razvoja grada privodi kraju i molit ću vas kako ste rekli da nas informirate o svim, a i javnost je zainteresirana.
2. Što se tiče kandidature zamjenika za direktora Vodovoda to ne želim komentirati, samo smo htjeli na upit građana postaviti pitanje i dobili smo ga.
3. Što se tiče izgradnje kako je gradonačelnik i sam rekao prekomjerne, ilegalne i ovakve i onakve, ja bih vas molio vas svu trojicu da prošetate, ja znam da zamjenik Nemčić često je na javnim površinama, ali gradonačelniče da prošetate malo preko Makarske i da obiđete Osejavu, posebno Sv. Petar. I danas imate što izmjestiti jer je nelegalno, jer je ako pogledate to kako stoji tamo i kako je korišteno to je smeče, trebate uklonit. Znači imate saznanja, prošetajte preko šetnice do Cvitačke i Ramove pa ćete vidjet na koliko mjesta trebate i morate reagirat. Prema tome vjerujem da se trudite da radite, ali da može bolje sigurno da može. Ja vam se za to i građani zahvaljujemo da to napravite do ljeta jer ako to ostane kako je sada bit će svašta.

**Vijećnik Josip Paunović** postavlja pitanja:

1. Ministar zaštite okoliša i energetike Tomislav Čorić je prilikom najave izgradnje centra za gospodarenje otpadom Lećevica najavio bušenje Biokova u potrazi za naftom. Ne znam jeste li čuli tu njegovu izjavu. Dakle na temelju tih istraživanja koja će trajati od 5 do 7 godina će se odlučit da li se ide u eksploataciju ili ne. Pa me sad zanima, pošto je naveo lokalnu samoupravu kao partnere, kakav je vaš stav što se toga tiče?
2. Molimo da nam navedete kakav je plan širenja gradske rasvjete i ulaganje u štednu rasvjetu ili se planira rasvjeta bazirana na solarnim panelima? Koje ulice planirate osvijetliti i u kojem roku to planirate učiniti?
3. Zrinsko-frankopanska ulica na Dugišu se spaja sa Jadranskom magistralom D8, to je ovi novi projekt. Stanovnici Dugiša se vesele novom ulazu ili izlazu, ali i strepe zbog gubitka velikog broja parkirnih mjesta kojih i bez toga nedostaje, ali vi ste već odgovorili na to pitanje, ako se riješi parking u rupi tako da.

**Gradonačelnik Grada Makarske Jure Brkan** odgovara na postavljeno pitanje:

1. Kao što ste rekli gospodin ministar Čorić je potpisa ugovor sa našim županom Blaženkom Bobanom o 350.000.000,00 kuna za izgradnju centra za gospodarenje otpadom u Lećevici. Ogromna investicija, karikiram 50.000.000,00 eura se daje za centar za gospodarenje otpadom, po svemu izgleda da više daljnjih administrativnih prepreka nema i ja im stvarno želim uspjeh i brzu realizaciju da što prije se realizira taj centar za gospodarenje otpadom u Lećevici i drago mi je da su iznađena sredstva za to i sve ostalo. Na izjave ministra da će ići se u ispitivanje, tj. sondiranje terena vezano za eksploataciju ugljikovodika to sam pročitao u medijima. Nisam ga čuo da je to rekao, pročita sam u medijima. Nitko nije kontaktirao lokalnu zajednicu po bilo kakvoj osnovi, paušalno je navedeno znači čitav ovaj dio Dalmacije kao da će se bužat, tako da ne bi unaprid dava nikakvi odgovor. Stava nemam jer niti je tko šta pita niti znamo di će se bušit, niti išta, možda ostane sve na medijskim natpisima ili ne znam ni ja šta. Tako da malo mi je apstraktna tema da, a nemam nikakvih suvislih ni pitanja, ni odgovor tako da vam stvarno ne mogu to odgovorit.

**Zamjenik gradonačelnika Grada Makarske Joze Vranješ** odgovara na postavljena pitanja:

1. Dakle što se tiče led rasvjete, odnosno modernizacije javne rasvjete na području grada Makarske, Grad Makarska promatrao je više modela. Jedan od modela je bio kredit Hrvatske banke za obnovu i razvoj, namjenski kredit za modernizaciju javne rasvjete koji je ovisno o razvijenosti, odnosno o indeksu razvijenosti jedinica lokalne samouprave određivao kamatnu stopu koja se kretala od 0.2 do 0.5 %, i mi smo ozbiljno razmatrali tu opciju Hrvatske banke za obnovu i razvoj. S obzirom da mi je to struka proučio sam i sve ono što su oni od nas tražili, a tu su postavili tehničke uvjete koji su teško ostvarivi na području grada Makarske pa smo od takvog modela modernizacije javne rasvjete odustali. Jer bi to zaista zahtijevalo velike preinake na terenu i mislim da se to u ovome gradu ne bi realiziralo sigurno u 5 godina, što je jako dug rok. Drugo što smo razmatrali je kredit Hrvatske banke za obnovu i razvoj po kamatnoj stopi od 2 do 4 % za izgradnju infrastrukture, a javna rasvjeta je infrastruktura. Međutim to je ono što nam ne odgovara jer takav kredit se iskazuje u poslovnoj bilanci Grada Makarske kao zaduženje, a ne želimo dodatno zaduživati Grad Makarsku niti mu smanjivati mogućnost zaduživanja ukoliko se ostvari u budućnosti opcija za nekakav veći projekt. Treća opcija po kojoj se može modernizirati javna rasvjeta je po modelu operativnog leasinga, dakle modelom unajmljivanja javne rasvjete s tim da se isporučiocu usluge plaća najam, a po otplati najma kad se postignu planirane financijske uštede da se ta rasvjeta otkupi za kunu. S obzirom da kuća koja pruža energetsku uslugu može kod leasing kuća ostvariti povoljnije uvjete financiranja. I ono što sad ispitivamo da li takvo jedno financiranje modernizacije javne rasvjete ulazi u zaduživanje Grada i kako se iskazuje. I treća opcija je ESCO model gdje će se modernizacija javne rasvjete isfinancirati iz ušteda ostvarenih kao razlika između sadašnje potrošnje i buduće potrošnje javne rasvjete. Ono što planiramo bilo da je to treći ili četvrti model koji sam ja sad spomenuo je raspisivanje javnog poziva, odnosno javne nabave za izradu glavnog projekta za svu rasvjetu u gradu Makarskoj osim onog dijela koji je moderniziran 2014. godine, tada je gospodin Bilić bio gradonačelnik, koji je moderniziran kroz program Fonda za zaštitu okoliša i energetsku učinkovitost gdje se radi o 500 rasvjetnih tijela na kojima se tada ostvarivala najznačajnija financijska ušteda, a to su rasvjetna tijela visokotlačni natrij sa regulacijom snage. Dakle to što je tada modernizirano, mada je i tada bilo boljih rješenja, dakle uključuje ove modele koje sam i ja sada spomenuo, znači u ova četiri modela.
2. I ono što ste pitali kao treće pitanje to je spoj Zrinsko-frankopanske na državnu cestu D8. Za taj spoj je dobivena lokacijska dozvola, znači izrađen je projekt sukladno svim pravilima struke. To je križanje desno-desno, jer vidim da je puno nedoumica kod naših građana u svezi toga križanja, znači ono što se može ostvariti sukladno pravilima struke to smo i napravili s tim da će križanje apsolutno bit sigurno. Apsolutno sigurno, pa takve nekakve komentare da će to bit nesigurno jednostavno ne mogu prihvatit. Evo gospodin Bilić je iz prometne struke, a na tom križanju je predviđena upojna i priključna traka od 30 metara, dakle dok se isključite i uključite na magistralu imate pomoćnu traku od 30 metara tako da su svi faktori sigurnosti apsolutno zadovoljeni. Kako komentirati one kojima to križanje sada ne odgovara jer u pojasu magistrale i jednim dijelom na vlasništvu, ceste u vlasništvu Grada Makarska sada parkiraju svoja vozila? Šta reći tim građanima? Da ne bi tribali mi radit raskrižje zato što njih 5 tu parkira vozila. Onda ne bi tribali ništa radit u ovome gradu. Ako netko sad parkira vozilo, nemam pojma na nekoj javnoj površini mi ne bi tu tribali zasadit stablo jer on gubi parking mjesto ili ne bi ako netko parkira vozilo do vrtića Ciciban najbolje da ne radimo vrtić jer će on izgubit parking mjesto. Mislim to je, građani mogu ostvarit prava na onim površinama kojima su oni vlasnici ili koja oni zakupe, a ne mogu ostvarit neka prava, odnosno to šta parkiraju vozilo bez naplate parkiranja dugi niz godina na javnoj površini ne znači da je to njihovo, niti iz toga proizlazi neko njihovo pravo. Ali svakako ćemo se pobrinuti o izgradnji parkirališta u naselju Dugiš tako da evo što se tog projekta tiče nemam ništa za reći, nego da je sve izrađeno u skladu s pravilima struke. Projekt je dobio lokacijsku dozvolu i trenutno smo u fazi izrade glavnog projekta i ja se nadam da ćemo već u listopadu ove godine početi sa gradnjom.

**Vijećnik Josip Paunović je** dopunio pitanja:

1. Samo još jedno malo potpitanje vezano za ovu rasvjetu. Postoje u gradu ulice koje nemaju rasvjetu pa se i na njih misli ide obnova i postavljanje novih rasvjetnih tijela?

**Zamjenik gradonačelnika Grada Makarske Joze Vranješ** odgovara na dopunu pitanja:

1. Dakle ove ulice koje nemaju rasvjetu, ja inzistiram na tome da se ta rasvjeta ono što se kaže, evo tako ću se izraziti sa zadrškom, da se ona ne širi na divlje jer to nije dobro. Rasvjetu nije dobro, bilo kakvu infrastrukturu radit na divlje, ali dosta se toga tako napravilo, koristi građanima. U svakom slučaju ja ću podržat ono šta je korisno, ali ne mogu ni prihvatit da se baš nešto radi bez, ono što se kaže stihijski i na divlje jer to ne donosi dobro nikome. Mi u planu imamo osvjetljenje određenih ulica, izradu projekata za te ulice i razvijanje javne rasvjete u dijelove grada, odnosno ulice koje su neosvijetljene. Međutim ono što želim reći da sa stajališta struke dok ne moderniziramo javnu rasvjetu novim rasvjetnim tijelima da bi se trebali građani strpiti i sačekati, to njima kažem. Zašto? Zato što je važno da rasvjeta bude unificirana, da je sva rasvjeta u gradu da se radi o par modela rasvjetnih tijela. Rasvjetu je jako teško održavati ako ona nije unificirana i to podiže troškove samog održavanja enormno visoko. Tako da kad krenemo sa modernizacijom javne rasvjete uključit ćemo i osvjetljenje određenih ulica, odnosno dijelova grada i to ćemo obuhvatiti tim projektom, osvjetljavanje dijelova grada kojima je sad rasvjeta potrebna.

**Vijećnik Milan Grbavac** postavlja pitanja:

1. Tiče se dosta nas umirovljenika. S obzirom da je dnevna bolnica u Zagvozdu počela sa radom, a nema organiziranog prijevoza do Zagvozda, do dnevne bolnice zamolio bih Grad da raspiše natječaj i da u koncesiju prijevoz i omogući umirovljenicima da mogu čak i besplatno stići do bolnice pošto je to najugroženiji i najbolesniji dio građana Makarske. u sadašnjem trenutku jedino taksi se može zvati za otić tamo u dnevnu bolnicu.
2. Na sjednici Vijeća kad se donosio Proračun odbili ste naš amandman kojim smo zatražili sanaciju Ulice Put Makra iako je ista u katastrofalnom stanju. U posljednjih 5 godina nekoliko stranaca je teže ozlijeđeno. Više puta je zvana hitna pomoć. Zanima me hoćete li u ovoj godini ući u sanaciju te ceste, drugačiju prometnu regulativu jer ova ulica spada u nerazvrstane ceste?
3. Odbili ste amandman o izgradnji novih dječjih igrališta i niste predvidjeli gradnju novih, a stanje postojećih igrališta je u iznimno lošem stanju pa nas zanima kada se planira početi s popravkom oštećenih i dotrajalih sprava na dječjim igralištima na Peškeri i Dugišu, odnosno nabavka novih sprava?

Malo osvrt na prošla moja pitanja. Dugujete mi odgovor sa 10. sjednice Gradskog vijeća razlika naplate parkinga 2017.-2018. godina kojeg nisam dobio odgovor. To je rečeno da će se odgovorit, međutim nije.

**Zamjenik gradonačelnika Grada Makarske Joze Vranješ** odgovara:

1. Razlika između 2017. i 2018. godine je cca 1.400.000,00 kuna, do kraja sjednice ćete dobiti i odgovor u pisanom obliku.

**Vijećnik Milan Grbavac** nastavlja s postavljanjem pitanja:

Na prošloj sjednici sam zatražio ugovore gradskih prostora svih stranaka dobio sam samo polovično, dobio sam ugovor moje stranke sa gradskim prostorom koji ja imam, kopiju ugovora. Međutim vi svi znate radi čega sam dvaput postavio to pitanje i ne znam ja sam tražio sve stranke nisam tražio samo moje stranke ja to imam. Mislim da ste svjesni šta ja hoću, ja sam tražio ugovor Hrvatske demokratske zajednice, stranke, ugovor o prostoru da li ga imate ili nemate. Međutim to ste izostavili već jednom na pitanje prije toga i sada na ovo pitanje. Pa pretpostavljam, s odgovorom nisam zadovoljan, ali evo uzmimo ga.

**Gradonačelnik Grada Makarske Jure Brkan** odgovara na postavljena pitanja:

Što se tiče ugovora s političkim strankama evo ja ću vidit šta je bilo, nisam ja to slao moram vidit sa pročelnikom Lovretom tko ide i šta ide.

1. Što se tiče bolnice u Zagvozdu i početka njenog rada. Da čuo sam, počela je radit i već neki naši građani naručuju koliko sam shvatio u tu bolnicu i postoji u biti problem da nema organiziranog javnog prijevoza Makarska-Zagvozd. Putne troškove snosi Zavod za zdravstveno osiguranje, da, ali nema pruge. Znači čak ne snosi ni putne troškove? Lipo bogami. Iskreno kažem moramo onda stvarno vidit šta ćemo s tim, moramo razmislit ne mogu vam napamet bilo kakvu unaprid informaciju dat tako da moramo vidit šta ćemo s time i na koji način. Znači to je potrebno organizirat javni prijevoz da bude Makarska-Zagvozd županijska linija je to i to triba vidit kako i na koji način i u biti vidit i sa drugim općinama tko je voljan u tome participirat jer ne idu građani virujen samo iz Makarske, idu i iz susjednih općina Makarske rivijere, a isto tako i u Zabiokovlju. Zahvaljujem se na informaciji, evo svakako ćemo o tome razmisliti i kad donesemo neku odluku pravovremeno upoznati javnost i vas vijećnike.
2. Što se tiče Ulice Put Makra o njoj jesmo govorili zadnji put ja mislim na zadnjoj sjednici. Dugačka ulica sve od crkve pa do Makra, ona zahtijeva rekonstrukciju na više mjesta i mi imamo u našemu planu rekonstrukciju djela Ulice Put Makra. Nema specificirano jer je ona predugačka, ali imamo onaj dio šta smo sada, završili smo prošle godine znači prilaz nadvožnjaku, a sada imamo taj dio tu koji je ključno križanje u biti mi moramo rekonstruirat i taj čitav nadvožnjak. Znači moramo napravit prvo jednu spusnu rampu sa sjeverne strane na magistralu jer ne možemo odsjeći te ljude i onda rekonstruirat nadvožnjak. Međutim ako ima kakvih rupa po njoj samih to se da lako zakrpat i to ćemo interventno završit. Međutim najveći problem je u gornjem dijelu te ulice, to je što sa neuređenih zemljišta sa strane ceste svaka prva veća kiša i bujica nanosi na nju strašne količine žala i tu konstantno bi tribalo ili čistit ili napravit nekakve ivičnjake, ne znam ni ja, zaustaviti dolazak toga žala. To je već malo teži problem, u biti konačno rješenje bi bilo uredit oborinsku vodu na svim tim parcelama, a to je jedan veliki zahvat. Reka sam sve što imamo manjih popravaka to ćemo riješit, ali mislimo mi na Ulicu Put Makra isto kao i na sve ostale u gradu, s tim da kažem već smo se stavili u ovaj veliki projekt sanacije nadvožnjaka i svega toga i to će bit isto ogroman posao međutim ako se uspješno završi omogućit će pristup toj ulici na puno jedan bolji i sigurniji način nego što je sada.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Moram na početku jednostavno reći da Grad ne može pripravit toliko sprava koliko ih razbijaju. Sad vi se pitate sigurno kao i ja tko ih razbija. Imali smo situaciju na Dugišu, znači novopostavljene antistres podloge, znači komunalni redari su zatekli maloljetnike, mlađe punoljetnike kako te podloge dižu. E sad opet se vraćamo ono kao i kod životinja očito fali, evo što kaže gradonačelnik i one što smo postavili na dječja igrališta male fontanice sa pitkom vodom isto tako trajale su neke misec dana neke tri, neke šest, očito fali malo odgoja. Vezano za to sprave su naručene, onoliko koliko možemo ih popravljamo šta ne može triba naručit nove. Prošle godine pred kraj godine smo se susreli sa situacijom da nije bilo dovoljno sredstava u proračunu da ih možemo naručit prošle godine. Po donošenju novog Proračuna naručene su nove tako da se nadam da će evo čim vrime dopusti i da se budu mogli napraviti radovi je li betoniranja i tako toga da ćemo ih postaviti. Uglavnom briga za dicu je normalno na prvom mistu i ne možemo mi kao Grad, kao dužnosnici, dopustit da zbog sprava se dogodi nešto, a da kasnije razbijamo glavu. Tako da evo nastojimo stvarno bit u toku, popravljat, mijenjat koliko možemo, ali evo imamo jednostavno ne znam kako bih opisa, znači jednostavno se na nekim mjestima se brže razbijaju nego što mi možemo mijenjat.

**Vijećnik Tonći Bilić** postavlja pitanja:

1. Nezadovoljstvo stanovnika Zelenke, konkretno Zadarske ulice. Već par mjeseci Zadarska ulica sa zapadne strane Put Velikog Brda prema istoku je zatvorena, započeli su radovi od strane Vodovoda za ugradnju, izgradnju kanalizacijskog kolektora u dužini cca 200-300 metara i odjednom su radovi stali. Građani pitaju do kada će ta ulica biti zatvorena i neće se moći prometovati tim dijelom ulice i zbog čega su odjednom radovi Vodovoda na izgradnji kanalizacije stali i kada će bit nastavljeni?
2. Odnosi se na natječaj koji je bio raspisan otprilike prije mjesec dana pa čak i u lokalnom tjedniku ili privitku Slobodne Dalmacije bio i objavljen, a radi se o dijelu zgrade u kojoj Hrvatski zavod za mirovinsko osiguranje i Hrvatski zavod za zdravstveno osiguranje imaju svoje prostore. Naime Hrvatski zavod za mirovinsko osiguranje prodaje svoj dio zgrade, odnosno svoje prostore i s obzirom da je i ranije bilo kontakata prethodnih godina između Grada i Hrvatskog zavoda za mirovinsko osiguranje oko tih prostora moje pitanje se odnosi, postavljam vama gradonačelniče, a glasi da li Grad ima ikakvih namjera javiti se na taj natječaj i kupiti te prostore s obzirom da pojedine gradske službe rade u neadekvatnim prostorima, a osim toga to su prostori u samom centru Grada i mislim da bi Grad trebao biti taj koji bi trebao biti zainteresiran za rješavanje problema svojih službi?

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Što se tiče radova u Zadarskoj ulici poduzeće Vodovod d.o.o. Makarska provelo je javnu nabavu i počelo radove na izgradnji vodoopskrbe i odvodnje u zapadnom dijelu Zadarske ulice, odnosno planirani radovi su od križanja sa Ulicom Mate Vladića do križanja sa Đakovačkom ulicom. I to je jedna zaista vrijedna infrastruktura koja će se izgraditi u tom dijelu grada, a planiramo nastaviti i u smjeru istoka cca 300 metara znači od križanja sa Đakovačkom u smjeru istoka 300 metara i tu se uključilo dosta privatnih poduzetnika koji su sufinancirali izgradnju te mreže između ostaloga zato što je ona i njima potrebna. Kada je Vodovod krenuo sa tim radovima onda smo odmah obavijestili i HEP s obzirom da planiramo izgradit tu ulicu u sljedećih godinu i po dana pa smo je htjeli cijelu komunalno opremiti. Međutim kada se otvorio rov i kada su radovi počeli došlo je do problema osipanja velikih količina materijala i pokazala se potreba za rekonstrukcijom postojeće oborinske odvodnje koja se nalazi u trupu te prometnice. S obzirom da smo za taj zapadni dio grada radili jedan veliki projekt rascjepkan na dijelove, to nam je radilo poduzeće Hidroing iz Splita, onda smo taj dio, a koji je vezan za oborinsku odvodnju u Zadarskoj ulici planirali izgraditi dok Vodovod gradi kanalizacijsku mrežu. Taj dio projekta smo izvadili iz ukupnog projekta, raspisali javnu nabavu i zamolili Vodovod da nas sačeka s obzirom da će to smanjiti investiciju za Grad Makarsku jer će se sva instalacija izvesti u proširenom rovu što znatno smanjuje cijelu investiciju za Grad. Osobno ja nisam zadovoljan dinamikom izvođenja tih radova jer je izvođač radova dobio obavijest o uvođenju u posao 8.1., međutim izvođač radova ima ugovor i dužan je izvesti sve radove do 1.3., u suprotnom mi ćemo poduzet sve one druge pravne radnje koje možemo po ugovoru koji izvođač ima sa Gradom. Tako da nemam vam što drugo reći nego to da se radi na tom projektu i da se ti radovi moraju izvesti do 1. ožujka, a onda se radovi trebaju nastavit dalje u smjeru istoka.

**Gradonačelnik Grada Makarske Jure Brkan** odgovara na postavljeno pitanje:

1. Evo ja ću vezano za natječaj HZMO-a za prodaju zgrade na Trgu 533. mi smo i prije poslali pismo namjere direktno HZMO-u da je Grad voljan tu zgradu od njih, s tim normalno ako se dogovorimo oko cijene. Meni je čudno bilo oni nisu se na to naše pismo namjere uopće oglasili, nego su dali bili javni natječaj koji evo nema šta vidili ste ga svi. Mi smo u biti trenutno po tom natječaju u istoj poziciji kao i neki privatnici. Cijena nije mala, znači govorimo o 1700,00 eura za ovaj dio 260 m2 uređenih s tim da oni prodaju i onu okućnicu, ne po istoj cijeni nego po jeftinijoj cijeni, ali ovako ugrubo računamo negdi oko 5.000.000 to bi trebalo Grad doć ako bi išli po prvoj iskličnoj cijeni što normalno u takvim slučajevima ide nadmetanje, pripetavanje sa drugim ponuditeljima. Znači nije mal iznos, a s druge strane ta zgrada je derutna jer zato oni iz nje i izlaze. Znači recimo ovako za koliko bi kupili toliko bi nam još trebalo da uredimo. Tako da to nije lako se odlučit za takvu investiciju. Normalno da bi bilo dobro da su povoljnije cijene i sve normalno da bi se isplatilo i sve to uostalom triba doći takva kupnja pred ovo Gradsko vijeće. Ono što mi možemo i što smo već bili u kontaktu sa HZMO-om, natječaj traje do 12. veljače, oni mogu u svakom momentu odustati od natječaja i njima zakon dopušta čak i direktnu pogodbu sa jedinicom lokalne samouprave. Mi smo imali nekakve razgovore i dalje, ako bude trebat mi ćemo ić na tu licitaciju do 12.2. i ponudit cijenu, ali kažem vam ja zazirem od toga preskupo bi nas moglo doći, a s druge strane prevrijedna, a kako da kažem, pozicija da bi nam utekla. Dugoročna investicija će definitivno to bit, možda čak i da uzmemo pa da stoji par godina neuređeno dok se ne uredi financijska konstrukcija, ali recimo samo da sačuvamo to, ne znam ni ja kako bih to nazvao. Odvažit ćemo se dat ćemo ponudu, međutim jasno vam je prije bilo kakvog zaključenja ugovora to je veliki iznos to će Gradsko vijeće o tome odlučivat.

**Vijećnik Tonći Bilić** komentira odgovor:

1. Drago mi je gradonačelniče da je Grad nastavio određene aktivnosti pogotovo kad su u pitanju nekretnine gdje se može na određeni način riješiti i problemi Grada i Gradske uprave. Danas je bilo govora i riječi o zgradi Vodovoda tu Grad ima i 50 % suvlasništva pa je pitanje sada, a ovo Gradsko vijeće je negdje 2000. godine dalo tu zgradu koja je bila vlasništvo Grada, samo je pitanje da li je tada i bila, Vodovodu u vlasništvo. Prema tome mi smo iz Kluba SDP-HNS-HSU spremni pomoći vama kao gradonačelniku da riješimo taj problem oko same zgrade i oko eventualnog prostora, sad možemo kazati bivših prostora mirovinskog, a što je još veći apsurd mirovinsko je 7 dana prije nego što je bio raspisan natječaj za prodaju tog prostora raspisao natječaj za zakup poslovnog prostora u gradu Makarskoj tako da će Ispostava ja se nadam i dalje biti u Makarskoj.
2. Što se pak tiče odgovora na prvo pitanje vezano za Zadarsku ulicu od strane dogradonačelnika do 1.3. je još 30 dana, danas je 29., a veljača ima 28 dana, s obzirom na tempo po kojemu se radi, a ne vidim da se radi dalje na radu, vidit ćemo za mjesec dana da li će se ispoštovati rok, ugovoreni rok s izvođačem radova ili ne i što će dalje, kasnije, poduzeti Grad ako bude taj rok problem. U svakom slučaju drago mi je da sada stanovnici Zadarske ulice su dobili informacije kada će ta ulica biti puštena u promet u punom profilu.

**Vijećnica Hloverka Novak Srzić** postavlja pitanja:

Kako su svi vijećnici dobili 7 pitanja da ovdje ih postavimo od Udruge za održivi razvoj Osejava, neka su odgovorena. Vidim u nekim pitanjima da nisu ljudi dobro informirani, da nemaju neke informacije, možda bi bilo dobro samo da se daju neki odgovori da bi bili transparentni da ne bi netko mislio da nešto netko želi skrivati.

1. Evo ja ću samo reći oko poluotoka Sv. Petra tu je već bilo odgovoreno, igralište, javne garaže, itd., ali evo ovdje ima jedno pitanje zašto se polazna postaja žičare i dalje planira na Osejavi kada su građani Makarske potpisali peticiju?
2. Zašto se planira graditi heliodrom na Osejavi?
3. I još jedno pitanje oko kontenjera, budući da već godinama postoje kontenjeri za odlaganje otpada građani su svjedoci odvoza cjelokupnog otpada u istim kamionima, kad možemo očekivati stvarnu realizaciju odvajanja otpada?

**Gradonačelnik Grada Makarske Jure Brkan** odgovara na postavljena pitanja:

Poštovana, uvažena vijećnice, zahvaljujem se na pitanjima. Odgovore ću vam dati napismeno.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog rješenja o razrješenju člana Mandatnog povjerenstva
2. Prijedlog rješenja o imenovanju člana Mandatnog povjerenstva
3. Izvješće s 2. sjednice Mandatnog povjerenstva
4. Prijedlog zapisnika sa 12. sjednice Gradskog vijeća Grada Makarske održane 21. prosinca 2018. godine
5. Prijedlog odluke o rasporedu sredstava političkim strankama iz Proračuna Grada Makarske u 2019. godini
6. Prijedlog odluke o visini paušalnog poreza po krevetu i smještajnoj jedinici u kampu ili kamp odmorištu
7. Prijedlog odluke o komunalnoj naknadi
8. Prijedlog odluke o komunalnom doprinosu
9. Prijedlog odluke o zakupu poslovnog prostora
10. Prijedlog zaključka o davanju suglasnosti na Procjenu od rizika od velikih nesreća za grad Makarsku
11. Prijedlog zaključka o davanju prethodne suglasnosti na Statut Osnovne škole Stjepana Ivičevića Makarska
12. Prijedlog zaključka o davanju prethodne suglasnosti na Statut Osnovne škole oca Petra Perice Makarska
13. Prijedlog zaključka o davanju prethodne suglasnosti na Statut Glazbene škole Makarska
14. Prijedlog pravilnika o određivanju prijedloga imena ulica i trgova na području Grada Makarske

*Ovako predloženi dnevni red je usvojen jednoglasno s 14 (četrnaest) glasova ZA.*

1. **Prijedlog rješenja o razrješenju člana Mandatnog povjerenstva**

Uvodno obrazloženje Prijedloga rješenja o razrješenju člana Mandatnog povjerenstva je dao **predsjednik Gradskog vijeća grada Makarske Marko Ožić-Bebek** koji je predložio da se za točku 1. i točku 2. provede objedinjena rasprava jer se radi o vezanim točkama, a da se glasuje pojedinačno.

**Predsjednik Gradskog vijeća grada Makarske Marko Ožić-Bebek je kazao kako** na temelju članka 4. i članka 19. Poslovnika o radu Gradskog vijeća Grada vijećnici Gradskog vijeća Grada Makarske i on kao predsjednik Gradskog vijeća grada Makarske predlažu da Gradsko vijeće sukladno odredbama članka 35. stavka 3. Zakona o lokalnoj i područnoj (regionalnoj) samoupravi razriješi Ivana Kotarca dužnosti člana Mandatnog povjerenstva Gradskog vijeća Grada Makarske i imenuje Mariju Lelas za članicu Mandatnog povjerenstva Gradskog vijeća Grada Makarske.

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog rješenja o razrješenju Ivana Kotarca s dužnosti člana Mandatnog povjerenstva Gradskog vijeća Grada Makarske stavio na glasovanje.

*Rješenje o razrješenju Ivana Kotarca s dužnosti člana Mandatnog povjerenstva Gradskog vijeća Grada Makarske je jednoglasno usvojeno sa 14 (četrnaest) glasova ZA.*

1. **Prijedlog rješenja o imenovanju člana Mandatnog povjerenstva**

Uvodno obrazloženje Prijedloga rješenja o imenovanju člana Mandatnog povjerenstva je dao **predsjednik Gradskog vijeća grada Makarske Marko Ožić-Bebek**.

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog rješenja o imenovanju članice Mandatnog povjerenstva Gradskog vijeća Grada Makarske Marije Lelas stavio na glasovanje.

*Rješenje o imenovanju članice Mandatnog povjerenstva Gradskog vijeća Grada Makarske Marije Lelas je jednoglasno usvojeno sa 14 (četrnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 14 od 17 vijećnika kao i da je nastavak održavanja sjednice pravovaljan.

1. **Izvješće s 2. sjednice Mandatnog povjerenstva**

Uvodno obrazloženje Izvješća sa 2. sjednice Mandatnog povjerenstva je dala **predsjednica Mandatnog povjerenstva Gradskog vijeća Grada Makarske Daniela Primorac** koja je kazala kako je vijećnik Gradskog vijeća Ivan Kotarac pisanim putem podnio Izjavu o mirovanju mandata na mjesto člana predstavničkog tijela, dopis od dana 18. siječnja 2019. godine ovjerenu od strane javnog bilježnika, a zbog prihvaćanja obnašanja nespojive dužnosti na temelju stavka 2. članka 79. Zakona o lokalnim izborima. Također je kazala kako je predsjednik Hrvatske demokratske zajednice – HDZ, Gradski odbor Makarska, Jure Brkan, sukladno odredbama stavka 2. članka 81. Zakona o lokalnim izborima i članka 7. Poslovnika o radu Gradskog vijeća Grada Makarske podnio prijedlog od dana 18. siječnja 2019. godine, da se umjesto dosadašnjeg vijećnika Ivana Kotarca, koji je nakon prihvaćanja obnašanja nespojive dužnosti stavio mandat člana predstavničkog tijela Gradskog vijeća Grada Makarske u mirovanje, kao zamjenski vijećnik imenuje Mario Vranješ kandidat s kandidacijske liste HRVATSKE DEMOKRATSKE ZAJEDNICE - HDZ. Predsjednica Mandatnog povjerenstva je kazala kako je dana 18. siječnja 2019. godine Mario Vranješ dostavio pisanu izjavu o prihvaćanju mandata vijećnika ovjerenu od strane javnog bilježnika.

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Izvješće sa 2. sjednice Mandatnog povjerenstva stavio na glasovanje.

*Izvješće sa 2. sjednice Mandatnog povjerenstva je usvojeno jednoglasno s 14 (četrnaest) glasova ZA.*

**Predsjednik Gradskog vijeća Grada Makarske Marko Ožić-Bebek** je pozvao nazočne da ustanu kako bi vijećnik Mario Vranješ položio prisegu.

**Vijećnik Mario Vranješ** je nakon pročitane prisege prisegnuo i potpisao prisegu.

1. **Prijedlog zapisnika s 12. sjednice Gradskog vijeća Grada Makarske održane 21. prosinca 2018. godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 12. sjednice Gradskog vijeća Grada Makarske održane 21. prosinca 2018. godine stavio na glasovanje.

*Zapisnik s 12. sjednice Gradskog vijeća Grada Makarske održane 21. prosinca 2018. godine je jednoglasno usvojen sa 15 (petnaest) glasova ZA.*

1. **Prijedlog** **odluke o rasporedu sredstava političkim strankama iz Proračuna Grada Makarske u 2019. godini**

Uvodno obrazloženje Prijedloga odluke o rasporedu sredstava političkim strankama iz Proračuna Grada Makarske u 2019. godini je dala predstojnica Ureda gradonačelnika **Lara Rakušić Ivanković.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o rasporedu sredstava političkim strankama iz Proračuna Grada Makarske u 2019. godini stavio na glasovanje.

*Odluka o rasporedu sredstava političkim strankama iz Proračuna Grada Makarske u 2019. godini je usvojena jednoglasno s 15 (petnaest) glasova ZA.*

1. **Prijedlog** **odluke o visini paušalnog poreza po krevetu i smještajnoj jedinici u kampu ili kamp odmorištu**

Uvodno obrazloženje Prijedloga odluke o visini paušalnog poreza po krevetu i smještajnoj jedinici u kampu ili kamp odmorištu je dala v.d. pročelnice Upravnog odjela za financije i proračun Grada Makarske **Angela Kuran.**

U pojedinačnoj raspravi je sudjelovala **vijećnica Hloverka Novak Srzić** koja je među ostalim predložila izmjenu prijedloga odluke na način:

*„ da se visina paušalnog poreza po krevetu za naselje Makarska umjesto predloženih 300,00 kuna izmjeni i odredi u iznosu 330,00 kuna i da se navedeno povećanje iskoristi za financiranje troška turističke ambulante“.*

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić** koji je predložio sljedeće:

 **AMANDMAN 1:**

U članku 3., u prikazanoj tablici, iza zadnjeg retka dodaje se novi redak sa sljedećim tekstom:

u prvom stupcu riječi: *„Makar i Kotišina“,* a u drugom stupcu broj: *„150,00“.*

**Gradonačelnik Grada Makarske Jure Brkan i** v.d. pročelnice Upravnog odjela za financije i proračun Grada Makarske **Angela Kuran** u ime predlagatelja su odgovorili kako nije moguće usvojiti predloženi amandman Kluba vijećnika SDP-HNS-HSU jer zbog tehničkih problema zbog procedure izmjena i dopuna Prostornog plana grada Makarske navedena naselja još uvijek nisu u katastru prikazana kao zasebna naselja, već su prikazana u sastavu naselja Makarska i navedeno će biti moguće tek kod donošenja ovakve odluke za sljedeću kalendarsku godinu.

**Gradonačelnik Grada Makarske Jure Brkan** je odgovorio kako ne želi donijeti odluku kakvu predlaže vijećnica Hloverka Novak Srzić jer Grad Makarska nije vlasnik Doma zdravlja i zbog toga ne može garantirati građanima da će uspjeti otvoriti turističku ambulantu ako se na ovaj način i osiguraju financijska sredstva za njen rad.

**Vijećnik Sretan Glavičić** je kao predlagatelj amandmana isti i povukao uz napomenu da za sljedeću godinu predloženo bude sastavni dio odluke i da se gradske službe požure kako bi isto bilo moguće provesti u skladu sa zakonskim odredbama.

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek.** Na raspravu je replicirala **vijećnica Hloverka Novak Srzić.**

**Vijećnik Sretan Glavičić** je sudjelovao u pojedinačnoj raspravi. Na raspravu je replicirala **vijećnica Hloverka Novak Srzić,** a **vijećnik Sretan Glavičić** je odgovorio na repliku.

**Vijećnik Miro Mucić** je sudjelovao u pojedinačnoj raspravi. Na raspravu je odgovorio **predsjednik Gradskog vijeća Grada Makarske Marko Ožić-Bebek.**

U pojedinačnoj raspravi je sudjelovala i **vijećnica Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o visini paušalnog poreza po krevetu i smještajnoj jedinici u kampu ili kamp odmorištu stavio na glasovanje.

*Odluka o visini paušalnog poreza po krevetu i smještajnoj jedinici u kampu ili kamp odmorištu je usvojena jednoglasno sa 15 (petnaest) glasova ZA.*

1. **Prijedlog odluke o komunalnoj naknadi**

Uvodno obrazloženje Prijedloga odluke o komunalnoj naknadi je dao pročelnik Upravnog odjela za komunalne djelatnosti **Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave su odgovore dalipročelnik Upravnog odjela za komunalne djelatnosti **Matko Lovreta** i **zamjenik gradonačelnika Grada Makarske Dražen Nemčić. Vijećnica Gordana Muhtić** je postavila dodatna potpitanja na koja su odgovorili **gradonačelnik Grada Makarske Jure Brkan, predsjednik Gradskog vijeća Grada Makarske Marko Ožić-Bebek** i **zamjenik gradonačelnika Grada Makarske Joze Vranješ.**

U pojedinačnoj raspravi je sudjelovao i **vijećnik Sretan Glavičić.**

**Vijećnica Gordana Muhtić** je sudjelovala u pojedinačnoj raspravi, a na izlaganje iz rasprave je odgovorio **zamjenik gradonačelnika Grada Makarske Dražen Nemčić. Vijećnica Gordana Muhtić** je replicirala na odgovor.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o komunalnoj naknadi stavio na glasovanje.

*Odluka o komunalnoj naknadi je usvojena sa 8 (osam) glasova ZA, 5 (pet) glasova PROTIV i 1 (jednim) SUZDRŽANIM glasom.*

1. **Prijedlog odluke o komunalnom doprinosu**

Uvodno obrazloženje Prijedloga odluke o komunalnom doprinosu je dao pročelnik Upravnog odjela za komunalne djelatnosti **Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave su odgovore dalipročelnik Upravnog odjela za komunalne djelatnosti **Matko Lovreta** i **gradonačelnik Grada Makarske Jure Brkan. Vijećnica Gordana Muhtić** je dala komentar na odgovore.

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o komunalnom doprinosu stavio na glasovanje.

*Odluka o komunalnom doprinosu je usvojena sa 9 (devet) glasova ZA i 6 (šest) SUZDRŽANIH glasova.*

1. **Prijedlog** **odluke o zakupu poslovnog prostora**

Uvodno obrazloženje Prijedloga odluke o zakupu poslovnog prostora je dao pročelnik Upravnog odjela za komunalne djelatnosti **Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** koja je predložila nadopunu odluke.

Predstojnica Ureda gradonačelnika **Lara Rakušić Ivanković** je predložila da na temelju zahtjeva vijećnice Gordane Muhtić za nadopunu odluke pročelnik Upravnog odjela za komunalne djelatnosti u vidu amandmana predlagatelja nadopuni Prijedlog odluke.

Pročelnik Upravnog odjela za komunalne djelatnosti **Matko Lovreta je** predloženo prihvatio i podnio amandman u ime predlagatelja koji postaje sastavni dio odluke i glasi:

 **AMANDMAN 1:**

U članku 5. Prijedloga odluke o zakupu poslovnog prostora iza posljednjeg stavka dodaje se novi stavak koji glasi:

*„Predsjednik i članovi Komisije te njihovi zamjenici ne mogu sudjelovati u radu Komisije, kada su oni osobno ili njihovi bračni drugovi i djeca sudionici u postupku natječaja za davanje u zakup poslovnog prostora ili s kakvog drugog pravnog ili poslovnog odnosa imaju veze s određenim poslovnim prostorom koji je predmet rada Komisije.“*

**Vijećnica Gordana Muhtić** je nastavila izlaganje u ime Kluba vijećnika SDP-HNS-HSU. Na izlaganje su odgovorili pročelnik Upravnog odjela za komunalne djelatnosti **Matko Lovreta** i **zamjenik gradonačelnika Grada Makarske Dražen Nemčić. Vijećnica Gordana Muhtić** je nastavila izlaganje, a odgovorio joj jepročelnik Upravnog odjela za komunalne djelatnosti **Matko Lovreta. Vijećnica Gordana Muhtić** je replicirala na odgovor.

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek.** Na raspravu je replicirala **vijećnica Gordana Muhtić.** Na raspravu i repliku su odgovorilipročelnik Upravnog odjela za komunalne djelatnosti **Matko Lovreta** i **zamjenik gradonačelnika Grada Makarske Dražen Nemčić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o zakupu poslovnog prostora čiji je sastavni dio i amandman predlagatelja stavio na glasovanje.

*Odluka o zakupu poslovnog prostora čiji je sastavni dio i amandman predlagatelja je usvojena jednoglasno sa 14 (četrnaest) glasova ZA.*

1. **Prijedlog zaključka o davanju suglasnosti na Procjenu od rizika od velikih nesreća za grad Makarsku**

Uvodno obrazloženje Prijedloga zaključka o davanju suglasnosti na Procjenu od rizika od velikih nesreća za grad Makarskuje dao **zamjenik gradonačelnika Grada Makarske Dražen Nemčić.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave je odgovorio **zamjenik** **gradonačelnika Grada Makarske Dražen Nemčić. Vijećnica Gordana Muhtić** je dala komentar na odgovor.

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić** kojemu je na izlaganje odgovorio županijski vatrogasni zapovjednik Splitsko-dalmatinske županije **Dražen Glavina. Vijećnik Sretan Glavičić** je dao komentar odgovora.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Procjenu od rizika od velikih nesreća za grad Makarskustavio na glasovanje.

*Zaključak o davanju suglasnosti na Procjenu od rizika od velikih nesreća za grad Makarsku* *je usvojen jednoglasno sa 14 (četrnaest) glasova ZA.*

1. **Prijedlog zaključka o davanju prethodne suglasnosti na Statut Osnovne škole Stjepana Ivičevića Makarska**

Uvodno obrazloženje Prijedloga zaključka o davanju prethodne suglasnosti na Statut Osnovne škole Stjepana Ivičevića Makarska je dala **ravnateljica Osnovne škole Stjepana Ivičevića Makarska Marica Gržić.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju prethodne suglasnosti na Statut Osnovne škole Stjepana Ivičevića Makarska stavio na glasovanje.

*Zaključak o davanju prethodne suglasnosti na Statut Osnovne škole Stjepana Ivičevića Makarska je usvojen jednoglasno sa 15 (petnaest) glasova ZA.*

1. **Prijedlog zaključka o davanju prethodne suglasnosti na Statut Osnovne škole oca Petra Perice Makarska**

Uvodno obrazloženje Prijedloga zaključka o davanju prethodne suglasnosti na Statut Osnovne škole oca Petra Perice Makarske je dala **ravnateljica Osnovne škole oca Petra Perice Makarska Renata Gudelj.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju prethodne suglasnosti na Statut Osnovne škole oca Petra Perice Makarska stavio na glasovanje.

*Zaključak o davanju prethodne suglasnosti na Statut Osnovne škole oca Petra Perice Makarska je usvojen jednoglasno sa 15 (petnaest) glasova ZA.*

1. **Prijedlog zaključka o davanju prethodne suglasnosti na Statut Glazbene škole Makarska**

Uvodno obrazloženje Prijedloga zaključka o davanju prethodne suglasnosti na Statut Glazbene škole Makarska je dao **ravnatelj Glazbene škole Makarska Željko Vlaho.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** na izlaganje je odgovorio **ravnatelj Glazbene škole Makarska Željko Vlaho. Vijećnica Gordana Muhtić** je komentirala odgovor.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju prethodne suglasnosti na Statut Glazbene škole Makarska stavio na glasovanje.

*Zaključak o davanju prethodne suglasnosti na Statut Glazbene škole Makarska je usvojen jednoglasno sa 15 (petnaest) glasova ZA.*

1. **Prijedlog pravilnika o određivanju prijedloga imena ulica i trgova na području Grada Makarske**

Uvodno obrazloženje Prijedloga pravilnika o određivanju prijedloga imena ulica i trgova na području Grada Makarskeje dao **predsjednik Odbora za nazive ulica i trgova gradskog vijeća Grada Makarske Ante Škrabić.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** koja je predložila:

 **AMANDMAN 1:**

da predlagatelj u stavku 2. članka 11. predloženog Pravilnika iza riječi opravdanih razloga izbriše riječ *„ne“.*

**Predsjednik Odbora za nazive ulica i trgova gradskog vijeća Grada Makarske Ante Škrabić** je prihvatio u ime predlagatelja predloženu izmjenu i ona postaje sastavni dio Pravilnika.

U ime Kluba vijećnika SDP-HNS-HSU **vijećnica Gordana Muhtić** je u nastavku rasprave predložila sljedeće:

 **AMANDMAN 2:**

 U članku 10. stavak 3. mijenja se i glasi:

*„Sadržajnost prijedloga očituje se u uvažavanju razmjerne zastupljenosti spolova, vrste i oblika djelatnosti, makarske tradicije, uvažavati prijedloge iz povijesnih razdoblja na prostoru Makarske i Republike Hrvatske, vrijednosti humanizma i demokracije, iz razdoblja II. svjetskog rata i potrebi očuvanja bitnih odrednica antifašističkog značaja te očuvanje značaja pravednog, obrambenog i oslobodilačkog Domovinskog rata.“*

U ime predlagatelja **predsjednik Odbora za nazive ulica i trgova gradskog vijeća Grada Makarske Ante Škrabić** ne prihvaća amandman.

**Predsjednik Gradskog vijeća Grada Makarske Marko Ožić-Bebek** je stavio na glasovanje predloženi amandman.

*Sa 5 (pet) glasova ZA predloženi amandman nije usvojen.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog pravilnika o određivanju prijedloga imena ulica i trgova na području Grada Makarske čiji je sastavni dio i prihvaćeni amandman stavio na glasovanje.

*Pravilnik o određivanju prijedloga imena ulica i trgova na području Grada Makarske čiji je sastavni dio i prihvaćeni amandman je usvojen sa 9 (devet) glasova ZA i 5 (pet) glasova PROTIV.*

Sjednica je završila u 15 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.